Rayuan permohonan tauliah mengajar Ustaz Don ditolak - MAIS
Shah Alam: Rayuan tauliah mengajar agama Islam semula di Selangor oleh pendakwah selebriti, Ustaz Don Daniyal Don Biyajid ditolak.Pengerusi Majlis Agama Islam Selangor (MAIS), Tan Sri Abdul Aziz Mohd Yusof mengesahkan pihaknya ada menerima permohonan rayuan daripada Ustaz Don dan sudah menelitinya."(Ustaz Don) ada buat rayuan, tetapi tidak berjaya. Kita dengar rayuannya, kita tengok sebab-sebab, tetapi keputusan Jawatankuasa Tauliah MAIS tidak bersetuju."Ini kerana ada perkara yang dilakukan bercanggah dari segi peraturan ditetapkan iaitu Peraturan 17 (d) Peraturan Tauliah Selangor 2008," katanya ketika diminta mengulas mengenai perkembangan berkenaan.Terdahulu, beliau menyempurnakan Majlis Ijtima' Pemegang Tauliah Mengajar Negeri Selangor 2024 di Masjid Sultan Salahuddin Abdul Aziz Shah, di sini, hari ini.Difahamkan, Ustaz Don mengemukakan permohonan rayuan pada 14 Ogos 2024, sebelum keputusan rayuan dikeluarkan dan tidak dipertimbangkan pada 17 September lalu.Bagaimanapun, Abdul Aziz berkata, Ustaz Don masih berpeluang mengemukakan permohonan tauliah mengajar agama Islam yang baharu dalam tempoh setahun selepas tauliah ditarik pada 24 Julai lalu."Jika hendak buat rayuan lagi tahun depan. Walaupun ditarik, masih boleh merayu... syarat kena tunggu setahun selepas ditarik. Tetapi beliau perlu melalui temuduga seperti biasa sebelum ini."Beliau sudah ada pengalaman, jadi tiada masalah tetapi kita berharap jangan ulang perkara-perkara yang silap," katanya.Pada 13 Ogos lalu, media melaporkan Jabatan Agama Islam Selangor (JAIS) mengesahkan tauliah mengajar Ustaz Don di negeri ini ditarik balik.Pengarah JAIS, Datuk Mohd Shahzihan Ahmad berkata perkara itu diputuskan menerusi Mesyuarat Khas Jawatankuasa Tauliah Bil.1/2024 pada 24 Julai 2024.Keputusan penarikan tauliah mengajar Ustaz Don dibuat berdasarkan kuasa Jawatankuasa mengikut subseksyen 118 (3) Enakmen Pentadbiran Agama Islam (Negeri Selangor) 2003 yang dibaca bersama perenggan 17(d) Peraturan-Peraturan Tauliah (Negeri Selangor) 2008.Pendakwah selebriti itu disiasat mengikut Seksyen 7 Enakmen Jenayah Syariah (Selangor) 1995 berkaitan doktrin palsu berdasarkan beberapa aduan diterima JAIS.Beliau sebelum itu dilaporkan ditamatkan khidmatnya sebagai pengacara program Salam Baitullah di sebuah stesen televisyen berikutan memberi kenyataan mengelirukan mengenai ibadah berpuasa pada hari tasyrik.